3 አምላክ ቀደም ሲል ከሥጋዊ እስራኤላውያን ጋር የገባው የሕጉ ቃል ኪዳን ወደ ፍጻሜው ሊመጣ ተቃርቧል። ይህ ቃል ኪዳን፣ ይሖዋ ከኢየሱስ ቅቡዓን ተከታዮች ጋር በሚገባው አዲስ ቃል ኪዳን ይተካል። ኢየሱስ የዚህ አዲስ መንፈሳዊ ብሔር ደኅንነት በጣም አሳስቦት ነበር። ሥጋዊ እስራኤላውያን በሃይማኖታቸው ውስጥ ክፍፍል የነበረ ከመሆኑም ሌላ በማኅበራዊ ሁኔታ ልዩነት ያደርጉ ነበር፤ ይህም በአምላክ ቅዱስ ስም ላይ ትልቅ ነቀፋ አምጥቷል። (ዮሐ. 7:45-49፤ ሥራ 23:6-9) ከዚህ በተለየ መልኩ ኢየሱስ፣ ተከታዮቹ በአንድነት ተባብረው በመሥራት የአምላክን ስም ማስከበር እንዲችሉ ፍጹም አንድነት እንዲኖራቸው ይፈልግ ነበር። ታዲያ ኢየሱስ ምን አደረገ? በጽሑፍ ተመዝግበው ከምናገኛቸው ጸሎቶች ሁሉ እጅግ የላቀውን ልብ የሚነካ ጸሎት አቀረበ። (ዮሐ. 17:1-26፤ መግቢያው ላይ ያለውን ሥዕል ተመልከት።) ይህን ጸሎት ስንመረምር “አምላክ ለኢየሱስ ጸሎት መልስ ሰጥቶ ይሆን?” የሚለውን ጉዳይ ማሰብ እንችላለን። በተጨማሪም ራሳችንን መመርመርና “ከዚህ ጸሎት ጋር በሚስማማ መንገድ እየተመላለስኩ ነው?” በማለት መጠየቅ ይኖርብናል።